Document ID: 32001D0572

A Tanács határozata
(2001. július 23.)
az állat-egészségügyi kiadásokról szóló 90/424/EGK határozat módosításáról
(2001/572/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra [1] és különösen annak 24. cikke (1) és (2) bekezdésére,
tekintettel a Bizottság javaslatára,
mivel:
(1) A 90/424/EGK határozat közösségi pénzügyi hozzájárulásra ad lehetőséget az azon határozat mellékletében foglalt betegségek felszámolásához és figyelemmel kíséréséhez.
(2) A lista a Közösségen belüli egészségügyi helyzet alakulásának figyelembe vétele érdekében kiegészíthető vagy módosítható.
(3) A lazacok fertőző anémiája (ISA) egy új betegség, amely először 1998-ban jelent meg a Közösségben, és amely jelentős veszteségeket okozhat a lazactenyésztő ágazatnak.
(4) Fontos az ISA elleni védekezés, a betegség más térségekbe történő továbbterjedésének megakadályozása érdekében.
(5) A kéknyelv betegség a juhok, kecskék, szarvasmarhák és egyéb kérődző állatok, ízeltlábúak által terjesztett vírusos betegsége.
(6) A kéknyelv betegség nemzetközi szinten is befolyást gyakorol az erre érzékeny állatfajokhoz tartozó élő állatok mozgására, minthogy szerepel a Nemzetközi Állatjárványügyi Hivatal A. listáján.
(7) 1998-ban a kéknyelv betegség külföldről bekerült a Közösség területére, és fertőzött kórokozó átvivők útján szétterjedt.
(8) Az Európai Unió egyes területeit, éghajlati körülményeik miatt, a kéknyelv betegségre nézve nagy fertőzési veszélyt jelentő területeknek kell tekinteni.
(9) A 90/424/EGK határozat biztonsági intézkedésekről rendelkezik a kéknyelv betegség kitöréseinek esetére. A nagy fertőzési veszélyt jelentő területeken, és azokon a területeken, ahol a betegség endémiás jellegű, közösségi pénzügyi hozzájárulásra is szükség van a betegség figyelemmel kíséréséhez és bizonyos védőintézkedésekhez, beleértve a kéknyelv betegség elleni vakcinázást is.
(10) E fejlemények tükrében az ISA-t és a kéknyelv betegséget fel kell venni az említett listára, hogy közösségi pénzügyi hozzájárulásban lehessen részesülni az e betegségek felszámolására és figyelemmel kísérésére irányuló programok végrehajtásához. A kéknyelv betegség esetében különleges kritériumokat kell elfogadni, a 90/424/EGK határozat 24. cikkének (1) bekezdésében előírt pénzügyi intézkedés végrehajtása érdekében.
(11) A közösségi pénzügyi hozzájárulásra való jogosultság érdekében tekintettel kell lenni a 90/424/EGK határozat, valamint az ISA tekintetében az egyes halbetegségek elleni védekezés céljából közösségi minimumintézkedések bevezetéséről szóló, 1993. június 24-i 93/53/EGK tanácsi irányelv [2] vonatkozó követelményeire.
(12) A halászati ágazatnak nyújtott közösségi strukturális támogatásra vonatkozó részletes szabályok és rendelkezések megállapításáról szóló, 1999. december 17-i 2792/1999/EK tanácsi rendelet [3] és különösen annak 15. cikke (3) bekezdésének g) pontja képezi a megfelelő jogalapot az ISA-val kapcsolatos pénzügyi hozzájárulás biztosításához; ezért a 90/424/EGK határozat 24. cikke (5) bekezdésétől, (6) bekezdésének második mondatától, valamint (8) és (9) bekezdésétől eltérve a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendelet [4] III. címének rendelkezéseit kell alkalmazni.
(13) Ennek megfelelően módosítani kell a 90/424/EGK határozatot,
ELFOGADTA EZT A HATÁROZATOT:
1. cikk
A 90/424/EGK határozat mellékletének 1. csoportja az alábbi francia bekezdésekkel egészül ki:
"- Lazacok fertőző anémiája (ISA) [5]
- Kéknyelv betegség az endemikus vagy nagy fertőzési kockázatot jelentő területeken [6]."
.
2. cikk
Ennek a határozatnak a tagállamok a címzettjei.
Kelt Brüsszelben, 2001. július 23-án.

Labels: 15
19
5
6